Norske OL-gullvinnere til sykehus etter sykkelulykke
Sverre Lunde Pedersen (t.v.) og Simen Spieler Nilsen er to av Norges beste skøyteløpere. Foto: Lise Åserud / NTB scanpix
De to gikk sammen på det norske laget som vant gull på lagtempo i Pyeongchang-OL i fjor. Sverre Lunde Pedersen tok også bronse på 5000 meter i samme mesterskap. Han har i tillegg vunnet flere medaljer i allround-VM og enkeltdistanse-VM.
Tirsdag ble begge sendt til sykehus etter å ha vært innblandet i en sykkelvelt under trening i tyske Inzell, skriver Norges Skøyteforbund i en pressemelding.
De to skøyteløperne var på en treningstur da begge veltet i høy hastighet.
– Skjedde fort
Sportssjef Lasse Sætre sier uhellet skjedde i forbindelse med noen sprintdrag.
– Vi er litt usikre på hva som har skjedd, for det skjedde fort, sier Sætre til BT.
Det opplyses at begge to er kraftig forslått. Det skal ha gått verst med Spieler Nilsen. Han ble sendt med luftambulanse til sykehuset i Traunstein. Der har han vært gjennom flere tester og undersøkelser. Det skal være snakk om en lettere hjernerystelse, i tillegg til en smell i ryggen i skrubbsår.
Skøyteforbundet opplyser at han sannsynligvis skrives ut fra sykehuset enten torsdag eller fredag.
– Dette var triste nyheter. Skader er dessverre en del av idretten, men dette er utrolig kjedelig for Simen, som også fikk ødelagt fjorårssesongen på grunn av skader, sier Sætre i pressemeldingen.
Undersøker ryggen
Pedersen skal ha flere store skrubbsår, men ellers ingen påviste brudd eller alvorlige skader. Han må imidlertid holde seg i rolig trening noen uker. Han ble sendt til et lokalsykehus og skrives ut onsdag ettermiddag.
– Vi prøver å få Sverre hjem i dag, men Simen må nok ligge der til vi finner ut hva som er problemet med ryggen, sier Sætre.
Landslagssjef Bjarne Rykkje er på plass i Inzell. Han sier følgende til oss:
– Det går fint, det er det jeg kan si. Alt kommer til å bli helt bra igjen.
– Vil det påvirke oppkjøringen til sesongen?
– Det er mulig. Det vet vi ikke helt enda. Det må vi finne ut.
Samlingen skulle avsluttes søndag. Verdenscupen starter i Minsk i midten av november.
Hvordan ble Simen sendt til sykehuset?
med luftambulanse